b"\n_START_ARTICLE_\nThomas Vaga\n_START_PARAGRAPH_\nThomas Vaga (s\xc3\xbcndinud 8. m\xc3\xa4rtsil 1938 Kuressaares) on eesti vaimulik.\n_START_SECTION_\nElulugu\n_START_PARAGRAPH_\nThomas Vaga p\xc3\xb5genes s\xc3\xb5ja ajal vanematega Suure p\xc3\xb5genemise lainel Saksamaale, Geislingeni p\xc3\xb5genikelaagris alustas ta ka kooliteed. Alates 1949. aastast elab ta Ameerika \xc3\x9chendriikides. Vaga l\xc3\xb5petas 1956. aastal Bridgetonis keskkooli. Seej\xc3\xa4rel astus ta Rutgersi \xc3\xbclikooli ja sai aastal 1960 bakalaureusekraadi ps\xc3\xbchholoogias. Aastal 1964 saadeti ta Eesti \xc3\x9cli\xc3\xb5pilaste Seltsi ja \xc3\xbchenduse Eesti \xc3\x9cli\xc3\xb5pilaskond USA-s esindajana Helsingi \xc3\xbclikooli. Alguses \xc3\xb5ppis ta inglise kirjandust. Helsingis olles abiellus ta aastal 1965 v\xc3\xa4liseestlase Airi Suomelaga ja elas luteri pastori Raymond Martini jutluste tulemusel l\xc3\xa4bi usulise \xc3\xa4rkamise._NEWLINE_Aastal 1969 alustas Thomas Vaga misjonit\xc3\xb6\xc3\xb6d Richard Wurmbrandi \xc3\xbchenduses Jesus to the Communist World. Ta toimetas misjoniajakirja Voice of the Martyrs. Samal ajal otsustas Thomas Vaga saada eesti kiriku\xc3\xb5petajaks. Aastatel 1972\xe2\x80\x931975 \xc3\xb5ppis ta Helsingi \xc3\xbclikooli usuteaduskonnas. Prooviaastal oli ta peapiiskoplikus koguduses Stockholmis._NEWLINE_Thomas Vaga ordineeriti vaimulikuks 21. detsembril 1975. Aastatel 1976\xe2\x80\x931977 t\xc3\xb6\xc3\xb6tas ta EELK G\xc3\xb6teborgi ja L\xc3\xa4\xc3\xa4ne-Rootsi koguduse \xc3\xb5petajana. Samaaegselt oli ta ka Eesti Kiriku tegevtoimetaja. Aastatel 1978\xe2\x80\x931987 oli ta EELK Vancouveri Peetri koguduse \xc3\xb5petaja. Alates 1987. aastast teenib ta Lakewoodi P\xc3\xbchavaimu kogudust, samuti New Yorgi Pauluse kogudust, Bergen County kogudust ja peab jumalateenistusi Syracuse'is ja Albany-Schenectadys, kus asuvad Pauluse koguduse pihtkonnad, ning vahetevahel ka Long Islandis ja Seabrookis ning mujal eesti kogudustes._NEWLINE_Thomas Vaga oli E.E.L.K. Konsistooriumi assessor aastatel 1990\xe2\x80\x932006 ning p\xc3\xa4rast peapiiskop Udo Petersoo surma peapiiskopi kohuset\xc3\xa4itja (aastatel 2006\xe2\x80\x932007) kuni uue peapiiskopi valimiseni. _NEWLINE_Ta oli Eesti Evangeeliumi Luteriusu Koguduste Liidu ja Eesti Evangeeliumi Luteri Usu Kiriku piiskopi kohuset\xc3\xa4itja. 30. mail 2015 valiti ta E.E.L.K. piiskopiks._NEWLINE_Vaga oli Eesti Kongressi liige."